S-577/2011

Mál þetta, sem dómtekið var 5. júlí sl., er höfðað með ákæru útgefinni af lögreglustjóranum á höfuðborgarsvæðinu 31. maí 2011 á hendur P-kk-þgf J-kk-þgf, kt. […]. Ákærða er gefið að sök eftirfarandi:

I.

Þjófnað og skjalabrot, með því að hafa föstudaginn 28. maí 2010 stolið skráningarmerkjum af bifreiðinni ME-712 sem var á bifreiðastæði bílasölunnar Bílalíf við Klettháls 2 í Reykjavík og í kjölfarið fest þau í heimildarleysi og blekkingarskyni á bifreið sem réttilega átti að bera skráningarmerkin PB-644.

Telst þetta varða við 1. mgr. 157. gr. og 244. gr. almennra hegningarlaga nr. 19/1940.

II.

Gripdeild, með því að hafa föstudaginn 11. júní 2010 dælt eldsneyti á bensínstöð N1 við Stórahjalla í Reykjavík að verðmæti 9.608 kr. á bifreiðina PB-644 og ekið af vettvangi án þess að greiða fyrir eldsneytið.

Telst þetta varða við 245. gr. almennra hegningarlaga nr. 19/1940.

Í málinu gerir N1 hf. bótakröfu að upphæð sem samsvarar andvirði stolinnar vöru og kröfu um vexti samkvæmt 8. gr. laga nr. 38/2001 frá tjónsdegi. Síðar dráttarvaxta samkvæmt 9. gr. sömu laga til greiðsludags.

III.

Umferðarlagabrot, með því að hafa föstudaginn 25. júní 2010 ekið bifreiðinni PB-644, undir áhrifum áfengis (vínandamagn í útöndunarlofti mældist 0,59 mg/l) og sviptur ökurétti, norður Vífilstaðaveg og inn á bifreiðastæði bensínstöðvar Olís í Garðabæ þar sem lögregla hafði afskipti af honum.

Telst þetta varða við 1., sbr. 2. mgr., 45. gr. og 1. mgr. 48. gr., sbr. 1. mgr. 100. gr. umferðarlaga nr. 50/1987.

IV.

Gripdeild, með því að hafa þriðjudaginn 29. júní 2010 dælt eldsneyti á bensínstöð N1 við Stórahjalla í Reykjavík að verðmæti 10.507 kr. á bifreiðina PB-644 og ekið af vettvangi án þess að greiða fyrir eldsneytið.

Telst þetta varða við 245. gr. almennra hegningarlaga nr. 19/1940.

Í málinu gerir N1 hf. bótakröfu að upphæð sem samvarar andvirði stolinnar vöru og kröfu um vexti samkvæmt 8. gr. laga nr. 38/2001 frá tjónsdegi. Síðar dráttarvaxta samkvæmt 9. gr. sömu laga til greiðsludaga.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Ákærði krefst vægustu refsingar er lög leyfa. Ákærði fellst á að greiða bótakröfur N1 hf. eins og krafist er.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í mars 1988. Í sakavottorði ákærða kemur fram að hann gekkst undir greiðslu sektar og sviptingu ökuréttar með lögreglustjórasátt hinn 5. febrúar 2007 vegna umferðarlagabrots. Þá var honum, með dómi 24. júní 2009, gert að greiða 135.000 króna sekt og sæta sviptingu ökuréttar í 6 mánuði vegna ölvunaraksturs, sviptingaraksturs og fleiri umferðarlagabrota. Hinn 19. febrúar 2010 var honum gert að greiða 230.000 króna sekt og sviptur ökurétti í 3 ár fyrir ölvunarakstur og hraðakstur. Síðast var ákærði dæmdur 18. mars 2010 í 1 mánaðar óskilorðsbundið fangelsi fyrir þjófnað og hlutdeild í þjófnaði. Þykir refsing ákærða nú hæfilega ákveðin fangelsi í þrjá mánuði. Jafnframt skal hann sviptur ökurétti ævilangt. Með hliðsjón af sakaferli ákærða þykir ekki fært að skilorðsbinda refsingu hans.

Ákærði hefur samþykkt bótakröfur sem gerðar eru í ákæru. Samkvæmt því ber honum að greiða umkrafðar bætur, eins og nánar greinir í dómsorði.

Með vísan til 1. mgr. 218. gr. laga nr. 88/2008 ber ákærða að greiða sakarkostnað, 15.000 krónur vegna öndunarsýnis.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, P-kk-nf J-kk-nf, sæti fangelsi í þrjá mánuði.

Ákærði er sviptur ökurétti ævilangt.

Ákærði greiði N1 hf. 9.608 krónur ásamt vöxtum samkvæmt 1. mgr. 8. gr. laga nr. 38/2001 um vexti og verðtryggingu frá 11. júní 2010 til 21. janúar 2011, en með dráttarvöxtum samkvæmt 1. mgr. 6. gr., sbr. 9. gr. sömu laga frá þeim degi til greiðsludags.

Ákærði greiði einnig N1 hf. 10.507 krónur ásamt vöxtum samkvæmt 1. mgr. 8. gr. laga nr. 38/2001 um vexti og verðtryggingu frá 29. júní 2010 til 21. janúar 2011, en með dráttarvöxtum samkvæmt 1. mgr. 6. gr., sbr. 9. gr. sömu laga frá þeim degi til greiðsludags.

Ákærði greiði 15.000 krónur í sakarkostnað.

S-kvk-nf B-kvk-nf